4.10.2022
SK
Úradný vestník Európskej únie
L 256/5
VYKONÁVACIE ROZHODNUTIE KOMISIE (EÚ) 2022/1847 z 28. septembra 2022 týkajúce sa žiadosti o registráciu európskej iniciatívy občanov s názvom „Zameranie na špecifické poruchy učenia na úrovni EÚ“ v súlade s nariadením Európskeho parlamentu a Rady (EÚ) 2019/788 [oznámené pod číslom C(2022) 6901] (Iba anglické znenie je autentické)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods.
2 a 3,
keďže:
(1)
1. augusta 2022 bola Komisii predložená žiadosť o registráciu európskej iniciatívy občanov s názvom „Zameranie na špecifické poruchy učenia na úrovni EÚ“.
(2)
Organizátori sformulovali ciele iniciatívy takto: „Cieľom tejto iniciatívy je uľahčiť osobám so špecifickými poruchami učenia (t. j. dyslexia, dyskalkúlia, disgrafia) prístup k vzdelávaniu.
Študenti s takýmto zdravotným postihnutím čelia pri štúdiu ťažkostiam pre nedostatok vedomostí o tejto téme, absenciu primeraných študijných materiálov a nespravodlivých skúšobných podmienok.
Hoci členské štáty sa touto otázkou jednotlivo zaoberali, rozdiely v definíciách porúch učenia a odlišné metódy zisťovania a pomoci vytvárajú medzi jednotlivými krajinami priepasť.
So študentmi sa teda môže v jednotlivých členských štátoch zaobchádzať rozdielne, a to by mohlo brániť ich právu na voľný pohyb stanovenému v zmluvách s negatívnym vplyvom na ich vzdelávanie a integráciu do spoločnosti.
Týmto žiadame Komisiu, aby predložila návrh odporúčania Rady podľa článku 165 ods.
4 druhej zarážky ZFEÚ so spoločnými usmerneniami pre národné vlády o tom, ako zisťovať a riešiť poruchy učenia.
Zlepšenie integrácie osôb s poruchami učenia do vzdelávacieho systému by bolo dôležitým krokom k zabezpečeniu spravodlivých príležitostí pre všetkých občanov EÚ.“
(3)
Ďalšie podrobnosti o predmete, cieľoch a súvislostiach iniciatívy sú v prílohe k iniciatíve, v ktorej sa uvádzajú a podrobne opisujú dôvody na jej podporu.
V prílohe sa zdôrazňujú tieto tri argumenty iniciatívy, a to 1) že môže zdôrazniť globálny charakter tejto otázky a potrebu riešiť ju na európskej úrovni, 2) že Komisia môže prispieť k výskumu špecifických porúch učenia so svojím tímom expertov a širším pohľadom na právne predpisy členských štátov, pričom tento výskum by sa mal zamerať na nájdenie celoeurópskeho vymedzenia pojmu porucha učenia a zavedenie kompenzačných opatrení a 3) že iniciatíva môže zdôrazniť význam využívania nových technológií pri uľahčovaní vzdelávacieho procesu pre študentov s poruchami učenia.
(4)
K iniciatíve je pripojený aj ďalší dokument, ktorý obsahuje porovnávaciu štúdiu o dyslexii v celej Európe.
(5)
Pokiaľ ide o všeobecný cieľ iniciatívy, ktorým je uľahčiť prístup k vzdelávaniu osobám s poruchami učenia rozvíjaním kvalitného vzdelávania cestou podpory spolupráce medzi členskými štátmi, pričom v prípade potreby možno ich činnosti podporiť a doplniť pri plnom rešpektovaní zodpovednosti členských štátov za obsah výučby a organizáciu vzdelávacích systémov, Komisia má právomoc predložiť návrh právneho aktu na základe článku 165 Zmluvy o fungovaní Európskej únie (ZFEÚ).
(1) Ú. v.
EÚ L 130, 17.5.2019, s. 55.